Andrey Vışinski
Andrey Vışinski (28 noyabr (10 dekabr) 1883, Odessa, Rusiya imperiyası – 22 noyabr 1954[…], Nyu-York, ABŞ) — SSRİ dövlət və partiya xadimi. Andrey Vışinski 10 dekabr 1883-cü ildə Odessada anadan olmuşdur. Onun uşaqlığının və gəncliyinin böyük hissəsi Bakıda keçmişdir. Hələ körpə ikən ailəsi Bakıya köçür. 17 yaşınadək Bakıda yaşamışdır. 1900-cü ildə Bakıda gimnaziyanı bitirmişdir. Bundan sonra universitetdə oxumaq üçün Kiyevə yollanır. Lakin universitetdən qovularaq, 1903-cü ildə Bakıya dönür və yerli menşeviklərə qoşulur. Həmin illərdə Bakıda 2 dəfə həbs olunur, 1 il Bayıl türməsində qalır, bir müddət isə Stalinlə eyni kamerada saxlanılır. Azadlığa çıxdıqdan sonra yenidən Kiyevə qayıdır. 1913-cü ildə növbəti dəfə Bakıya dönür. Burada həm vəkillik edir, həm də xüsusi gimnaziyada rus ədəbiyyatı, latın dili və coğrafiya fənnlərini tədris edir.